b"\n_START_ARTICLE_\nEsgl\xc3\xa9sia de Sant Tom\xc3\xa0s de Fluvi\xc3\xa0\n_START_SECTION_\nDescripci\xc3\xb3\n_START_PARAGRAPH_\nEs tracta d'una senzilla construcci\xc3\xb3 a\xc3\xafllada en el moment de la construcci\xc3\xb3, per\xc3\xb2 adossada actualment per una de les seves fa\xc3\xa7anes laterals a una altra construcci\xc3\xb3. \xc3\x89s una esgl\xc3\xa9sia d'una sola nau amb transsepte i cap\xc3\xa7alera de tres absis de planta semicircular a l'exterior i de ferradura a l'interior; l'absis central correspon a la nau i els laterals als bra\xc3\xa7os del transsepte. La coberta \xc3\xa9s de teula, a dues vessants a dos nivells, m\xc3\xa9s baix el dels extrems del transsepte. T\xc3\xa9 volta de can\xc3\xb3 amb arcs torals a la nau, i volta apuntada en el tram del transsepte. La fa\xc3\xa7ana presenta una porta d'acc\xc3\xa9s d'arc de mig punt amb grans dovelles de pedra i escut a la clau doble obertura amb dos arcs escarsers, de ma\xc3\xb3. Exteriorment un mur sobreal\xc3\xa7ant assenyala la separaci\xc3\xb3 entre els absis i la nau i amaga la superior al\xc3\xa7ada de la nau i el transsepte en relaci\xc3\xb3 als absis. El material emprat en la construcci\xc3\xb3 va ser la pedra, amb aparell regular disposat en filades horitzontals, i carreus ben escairats als angles._NEWLINE_Conserva un conjunt pict\xc3\xb2ric descobert en restaurar la coberta. A l'absis s'hi troba la figura del Senyor en Majestat dins d'una mandorla i rodejat pel tetramorf i \xc3\xa0ngels. Al costat nord s'hi veu l'entrada de Jes\xc3\xbas a Jerusalem el diumenge de Rams, a sobre de la qual hi ha representat el Sant Sopar, i a continuaci\xc3\xb3 l'empresonament de Jes\xc3\xbas, apareix com Sant Pere talla una orella a Malcus i despr\xc3\xa9s la figura de Jes\xc3\xbas qui el cura, mentre un soldat li agafa l'altra bra\xc3\xa7. La seg\xc3\xbcent escena \xc3\xa9s la Crucifixi\xc3\xb3. L'\xc3\xbaltim tema \xc3\xa9s de les tres Maries davant del sepulcre._NEWLINE_A l'interior de l'esgl\xc3\xa9sia es conserva una pica baptismal d'\xc3\xa8poca rom\xc3\xa0nica.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia parroquial de Sant Tom\xc3\xa0s de Fluvi\xc3\xa0 \xc3\xa9s un edifici rom\xc3\xa0nic del segle XI, bastit sobre les restes de construccions anteriors, probablement dels segles VII i VIII. Va formar part del monestir benedict\xc3\xad fundat pels monjos de Sant V\xc3\xadctor de Marsella vers l'any 1070. Malgrat haver-se destru\xc3\xaft el seu arxiu parroquial el 1936, se sap que va deixar de dependre de Marsella durant el segle XV, i que a partir dels segles XVI i XVII va ser regit per eclesi\xc3\xa0stics de la di\xc3\xb2cesi de Girona. Fins a l'any 1789 en qu\xc3\xa8 va ser convertida en parr\xc3\xb2quia, l'esgl\xc3\xa9sia depenia de la de Sant Mart\xc3\xad de Cany\xc3\xa0. L'any 1835, a conseq\xc3\xbc\xc3\xa8ncia de la desamortitzaci\xc3\xb3, el priorat de Sant Tom\xc3\xa0s de Fluvi\xc3\xa0 va ser extingit definitivament. Durant les obres de consolidaci\xc3\xb3 de la coberta del temple, el 1982, es va descobrir un conjunt de pintures murals rom\xc3\xa0niques de gran inter\xc3\xa8s."